|  |
| --- |
|  |

**HARIDUSVALDKONNA ARENGUKAVA JA NOORTEVALDKONNA ARENGUKAVA JUHTKOMISJONI KOOSOLEKU PROTOKOLL**

[Registreerimise kuupäev] nr [Registreerimisnumber]

Koosoleku toimumise aeg: 16.09.2022

Algus kell 14.00, lõpp kell 16.00

Tallinn, Tartu, veeb

**Juhatas:** Kristi Vinter-Nemvalts, juhtkomisjoni esimees (HTM)

**Protokollis:** Hele-Riin Mällo (HTM)

**Osa võtsid:**

**Arengukava juhtkomisjoni liikmed:** Mikk Lõhmus (Rahandusministeerium), Maiu Merihein (Kultuuriministeerium), Annely Tank (Majandus- ja Kommunikatsiooniministeerium), Andrus Pirso (Keskkonnaministeerium), Liivi Aume-Jänes (Maaeluministeerium), Raivo Küüt (Siseministeerium), Laidi Surva (Justiitsministeerium), Heleri Reinsalu (Riigikantselei), Triin Roos (Eesti Noorteühenduste Liit), Kaja Sarapuu (Eesti Keelenõukogu), Tauno Asuja (Eesti Puuetega Inimeste Koda), Jan Trei (Eesti Linnade ja Valdade Liit), Anneli Entson (Eesti Tööandjate Keskliit), Marko Udras (Eesti Kaubandus-Tööstuskoda), Reelika Leetmaa (Eesti Töötukassa), Jaan-Hendrik Toomel (Eesti Ametiühingute Keskliit), Ain Tõnisson (valdkondlik ekspert), Anne Kivimäe (valdkondlik ekspert), Ede Tamkivi (valdkondlik ekspert), Mario Mäeots (valdkondlik ekspert), Triin Lauri (valdkondlik ekspert), Uku Varblane (valdkondlik ekspert).

**Noortepoliitika töögrupi liikmed:** Kristel Kallau (Eesti Kunstikoolide Liit), Ilona-Evelyn Rannala (Eesti Noorsootöötajate Kogu), Mirjam Pirn (Eesti Noorte Vaimse Tervise Liikumine), Heilo Altin (Eesti Teadushuvihariduse Liit), Ats Tamm (Eesti Õpilasesinduste Liit), Marcus Ehasoo (Eesti Üliõpilaskondade Liit), Aare Vest (Kaitseliit/Noored Kotkad), Kätlyn Jürisaar (MTÜ Changemakers), Kätlin Merisalu (Eesti 4H), Anet Müürsoo (Statistikaamet), Gerle Karjus (VeniVidiVici), Anu Allekand (Kaitseliit/Kodutütred)

**Kutsutud osalejad:** Ülle Matsin (HTM), Britt Järvet (HTM), Meelis Aunap (HTM), Anu Lihtmaa (HTM), Liina Põld (HTM), Renno Veinthal (HTM), Riin Tamm (HTM), Keit Parts (HTM)

**Puudusid:** Emöke Sogenbits (valdkondlik ekspert), Eesti Avatud Noortekeskuste Ühendus

**PÄEVAKORD**

1. Lühiülevaade arengukavadest ja komisjoni töökorrast
2. 2021. a tulemusaruande ning valdkonna kitsaskohtade arutelu
3. Kokkuvõtted



1. **Lühiülevaade arengukavadest ja komisjoni töökorrast**

* Juhtkomisjon on kokku kutsutud kogu arengukava perioodiks 2021–2035, kohtumised toimuvad vastavalt vajadusele, vähemalt 1-2 korda aastas.
* Kokku leppida töögrupi korraldus ja kohtumiste formaat, et kuidas saab kasutada ekspertide arvamust.
* Arengukavas välja toodud mõõdikuid saab muuta VV tasandil. Vajadusel koguda muudatusettepanekud kokku ning perioodi kaupa korraga sisse viia.

1. **2021. a tulemusaruande ning valdkonna kitsaskohtade arutelu**

* Tulemusaruanne on iga-aastane aruanne tulemusvaldkonna ja selle programmide eesmärkide saavutamise ning eelarvevahendite kasutamise kohta. Iga tulemusvaldkonna kohta koostatakse eraldi tulemusaruanne. Tulemusaruanne on arengukava juhtkomisjoni põhiline instrument, mille abil arengukava eesmärkide edenemist seirata ja hinnata. Juhtkomisjonide peamine ülesanne on anda tulemusaruande põhjal soovitusi poliitikamuudatusteks ning programmide täiendamiseks või muutmiseks.
* Üle poole arengukava üldeesmärkidest on 2021. a jäänud täitmata või pole saavutatud planeeritud tasemel. Eesmärkide saavutamist on mõjutanud kriisid. Kevadel saab kaaluda, kas mõned tegevused ja indikaatorid seoses kriisidega vajavad korrigeerimist. Siiski üle poolte mõõdikutest näitab edenemist sätestatud eesmärkide suunas.
* Edusammud on madala haridustasemega mitteõppivate noorte osakaalu languse osas, kutseharidusega täiskasvanute osakaal on kasvanud.
* COVID pandeemia oleks võinud täiskasvanute mitteformaalhariduse osakaalu tõsta, kuid see näitaja on vähenenud. Mitteformaalhariduse indikaator põhineb registreeritud asutuse poolt pakutud koolitustel täiendkoolituse registri andmete põhjal. Tööpuudusnäitajad on madalad ning see võib selgitada näitajat, sest puudub stiimul täiendkoolituseks ja oskuste ning teadmiste täiendamiseks, kui tööandja ei nõua täiendkoolitust. Statistikaameti poolt luuakse uus näitaja informaaltegevuste jaoks, kuid see on veel arendamisel.
* Õpetajate maineuuringu tulemustel on õpetajakutse atraktiivsus Eesti elanikkonna seas kasvanud, kuid hea maine ei lahenda õpetajate puudust, kui õpetajakoolituse erialale sisseastujaid on vähe. Õpetajakoolitus on tihti sisseastujate teine valik. Tuleb võimendada positiivseid kommunikatsioonisõnumeid, et õpetajate positiivset kuvandit rohkem esile tõsta. Õpetajate järelkasvu tegevuskava näeb ette õpetajatele töötingimuste ajakohastamist, sh koolide juhtimiskvaliteedi parandamist, senisest enam paindlikke kvalifikatsiooni omandamise võimalusi, töökoormuse ülevaatamist, haridustöötajate toetamist kogu nende karjääri vältel ja õpetajaameti maine parandamist. Juhtrühmaga on võimalik jagada õpetajate järelkasvu tegevuskava.
* 2021. a tulemusaruandes esile toodud kõige olulisemad tähelepanu vajavad väljakutsed on haridus- ja noortevaldkonnas eestikeelne haridus ja õpetajate puudujääk.

**Olulisemad väljakutsed**

*Haridus- ja noorteprogrammi I meede*

* Põhikoolist väljalangevuse näitaja on oluline. Õpilased peavad ainealased oskused saama ja pärast 9. klassi minema edasi õppima.
* Kutseõppes on viis aastat pärast põhikooli lõppu kutsealase hariduse omandanute osakaal alates 2018. aastast pidevalt vähenenud, kuid seejuures on suurenenud täiskasvanud õppijate arv. Kutseharidus pole põhikooli lõpetajale esimene valik, ka palganäitajad selles valdkonnas pole kõrged. Kutseõppe rahastamine ei ole võrdväärse tähelepanu all. Kutseõppeasutuste võrgustiku osas enam suuri muutusi teha ei saa.
* Kõrghariduse näitajatega on üldjoontes hästi, kuid doktorante on vähe, kes kataks ära tööturu ja akadeemilise kompetentsi vajaduse. Tuleb leida stiimulid, mis motiveeriks õppijaid minema doktorantuuri.

*Haridus- ja noorteprogrammi II meede*

* Õppeprotsessis osalemise näitajad on rahulolu küsitluse põhjal positiivses trendis.
* Eesti keele teise keelena põhikooli eksamitulemuste näitajad ei ole head. Olukorda on hinnanud ka järelevalve. Õpetajate keeleoskus ja metoodika vajavad edendamist, probleem puudutab üldiselt Ida-Virumaad ja Tallinnat. Eestikeelsele õppele üleminek aitab selle eesmärgi saavutamisele kaasa.
* Alustavad õpetajad katkestavad tihti, sest kooli sisseelamine on raske. Seetõttu ei saa nad töövilumust ning ei kujune välja õpetajaidentiteet. Peamiseks probleemiks on juhi vähene toetus. Senisest enam soovivad alustavad õpetajad vaimset heaolu toetavat ja stressivaba töökeskkonda.
* Eesti eristub Euroopas negatiivselt koolikiusamise poolest, s.t 25% õpilastest tunneb end koolis kiusatuna. Lisaks õpilastele kogevad koolis kiusamist ka õpetajad.
* Arengukavas andeka õppija mõõdik on alles väljatöötamisel. On loodud head võimalused, et kõikidel oleksid võrdsed võimalused õppimiseks, kuid toetada tuleb ka andekaid õppijaid.
* Kaasav haridus on tõususuunal. Senisest enam tuleb toetada õpetajat ning parandada tugisüsteeme. Õpetaja hinnang oma tööle erivajadustega laste toetamisel on madal. Kuna näitaja tugineb õpetajate enda arvamusele, siis on mõningal määral tegemist ka õpetajate enda alahindamisega. Erivajadustega laste õpetamise toetuseks on avatud kaasava hariduse õppekavad TÜs (2021) ja TLÜs (2022).

*Haridus- ja noorteprogrammi III meede*

* Kutseõppe lõpetanute tööle rakendumise määr on madal, mida on mõjutanud kindlasti ka COVID pandeemia. Kutseõppe lõpetanud on muutustele tundlikumad, eriti kui nad on värskelt tööturule asunud.
* LTT-üliõpilaste osakaal on stabiilne, kuid endiselt on probleemiks õpingute katkestamine.
* IKT-lõpetajate arv kasvab, kuid tõus ei vasta siiski tööturu vajadustele. Püsib vastuolu tööturu ootuste ja koolitusvõimekuse vahel.

*Haridus- ja noorteprogrammi IV meede*

* Noored võiksid senisest rohkem olla aktiivsemad ning luua ja juhtida kolmanda sektori organisatsioone. 18–26-aastaste noorte juhitud mittetulundusühingute (MTÜ) osakaal on langenud. Nii 2020. a kui ka 2021. a langus on märkimisväärselt alla 2019. a algtaseme – s.o ligi poole võrra (4,2%-lt 1,8%-ni). Erinevused on näitajates ka maakondade lõikes.
* Omaalgatusprojektide arv on vähenenud, mis võib olla mõjutatud kriisidest. Noorte omaalgatusprojekte esitati riiklikult finantseeritud või kaasfinantseeritud taotlusvoorudesse 32 ja neist rahastati pooled.
* Noored võiksid rohkem osaleda kohaliku omavalitsuse juhtimises, osaleda noortevolikogudes ja erakondade noorteorganisatsioonide töös.

**Arutelu**

Küsimus: Kuidas on tulemusaruandes määratud, kas tegu on trendi või muutusega, kui tulemused kõiguvad erinevate aastate lõikes?

Vastus: HTMi analüüsivaldkond vaatab trende pikaajaliselt ning sinna juurde arvestatakse ka kriise jms, et vajadusel oodatakse hinnanguga ja vaadatakse pikaaja perspektiivis.

*Noortevaldkonna arendamine*

* Teaduskirjandus kinnitab, et noored ei soovi enam organiseeruda ja MTÜ-desse panustada, vaid soovivad iseseisvalt tegutseda. MTÜ-de töös osalemine indikaatorina ei pruugi aktuaalselt kajastada noorte aktiivsust ehk noortevaldkonna arendamise mõõdikute osas tuleks edaspidi mõelda, kas antud mõõdikud annavad meile vajalikku infot.
* MTÜ-de juhtimine on vabatahtlik. Noortel pole piisavalt ajalist ressurssi kooli ja töö kõrvalt panustada, kuna noore esmane ülesanne on siiski õppimine. Noored juhivad MTÜ tööd tihti missioonitundest. Tuleb leida võimalused nt koolituste ja tugiprogrammide näol, kuidas rohkem toetada noori MTÜ juhte, et nad läbi ei põleks. Eesti Noorteühenduste Liit pakub selles osas veidi tuge. MTÜ-de arv on ka Lätis langevas trendis. Põhjus võib olla, et tegemist on projektipõhise valdkonnaga ning üheaastase ametiajaga ei jõuta projektide või tegevuste elluviimiseni.
* Tallinna tudengielu pole niivõrd toetatud kui Tartus. Tudengiorganisatsioonidel on lihtsam, sest iga aasta tuleb uus järelkasv peale. Kriisid on rohkem mõjutanud rahvusvahelisi organisatsioone.
* Noorteühingute rahastamine on vähenenud. Pole võimalusi pakkuda teenuseid endises kvaliteedis, sest enamus raha kulub üldkuludele, mistõttu vahendeid enam arendustegevuseks ei jätku. Tuleb leida võimalusi toetamaks noorteorganisatsioone.
* Majandus- ja Kommunikatsiooniministeerium avab oktoobris 1 mln eurose meetme MTÜ-dele ja SA-dele, sealhulgas noorteühendustele. Meede on eelkõige suunatud inserneeria ja tehnoloogia valdkonna ühingutele, aga saab kaaluda ka teiste ühingute toetamist.
* Suurema venekeelse elanikkonnaga KOV-ides on noorte osalus huvihariduses väiksem. Eestikeelsele õppele ülemineku puhul tuleb seda meeles pidada, et ka noortevaldkonna töötajad vajavad koolitusi.
* Noortevaldkonna töötajate seas tehakse töötingimuste uuring, mis annab täpsemad arvud töötajate arvu kohta. Hetkel on arvatavasti kokku u 9000 noortevaldkonna töötajat.

*Üld-, kutse- ja kõrgharidus*

* Põhihariduse katkestajate arv on tõsunud. Üldiselt on katkestajateks poisid. Sellel aastal oli COVIDist tingituna katkestamise näitaja kõrgem tüdrukute seas. Koolide rahuloluküsitlusest selgus, et tüdrukud tundsid, et nad ei saanud piisavalt suhelda ning edenemine õppeprotsessis polnud piisav.
* Mida teha õpilastega, keda pärast põhihariduse omandamist ei taha vastu võtta kutse- ega keskkoolid, sest õpilane ei suuda ületada lävendit? Kutsehariduses on keskendutud pigem nendele, kellel on keskharidus või täiskasvanud õppijale. See mõjutab ka NEET-noorte arvu. Tuleks mõõta põhihariduse järgsete kutseõppe erialade hulka ja atraktiivsust. Kutseõppe rahastamine on ülevaatamisel ja kutseõppeseadus ettevalmistamisel. Loodud kutsevaliku õppekavad aitavad õppijatel teadlikumad õpivalikud teha, mille tulemusel on hiljem ka katkestamiste arv väiksem.
* Majandus- ja Kommunikatsiooniministeerium koostöös KredExiga tahavad teha turundussõnumite ploki tööstuse ja kõrtehnoloogilise nähtavuse osas. Erialade parem nähtavus mõjutab otseselt ka õppurite karjäärivalikuid.
* Vaheaasta võtmine pärast keskhariduse omandamist ei ole probleemi, kui see aitab hiljem teha teadlikumaid valikuid.
* Nominaalajaga lõpetamist mõjutab töötamine õppimise kõrvalt. Bakalaureuseõppesse tuleks toetavaid meetmeid paremini sihistada.
* Välismaale suunduvate tudengite arv on kahekordistunud, seda nii bakalaureuse kui ka magistriõppes
* HTMi kodulehel on leitav analüüs erialasele tööle suundumise osas, mis näitab kutse- ja kõrhariduse lõpetajate erialast rakendamist tööturul.

*Eestikeelsele õppele üleminek*

* Eestikeelsele õppele ülemineku puhul on võtmeisik õpetaja. Hetkel ei ole keelekümblusklassi tegevused hästi jätkatud.
* Eestikeelse õppe indikaatoreid tuleb kohandada, sest need vajavad muutmist seoses eestikeelsele haridusele üleminekuga.

1. **Kokkuvõtted**

* Juhtrühma järgmiseks arutelu teemaks on õpetajate järelekasv ja eestikeelsele haridusele üleminek, kuna nende teemade juures on näitajad oodatust kehvemad ning need on ka päevapoliitiliselt suure tähelepanu all. Materjalid saadetakse enne kohtumist ette. Uue kohtumise aeg leitakse Doodle abil.
* Eraldiseisva teemana oleks vajadus ka arutelu arengukava mõõdikute üle. Edaspidi võiks iga mõõdiku juurde panna ka algallika. See annab juurde taustateadmist ja aitab mõõdikute osas muudatusettepanekuid teha.
* Juhtrühma ning noortepoliitika töögrupi liikmetele on palve, et nad saadaks oma täiendavad tähelepanekud tulemusaruande osas kirjalikult.

Kristi Vinter-Nemvalts Hele-Riin Mällo

(*allkirjastatud digitaalselt*) (*allkirjastatud digitaalselt*)

juhtkomisjoni esimees protokollija